RESOLUCIÓN do 3 de decembro de 2009 pola que se convoca a Xornada sobre internet e servizos en nube: retos e oportunidades para a empresa e a Administración.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 04/12/2009

Dentro do plan de actividades da Escola Galega de Administración Pública para o ano 2009 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase a Xornada sobre internet e servizos en nube: retos e oportunidades para a empresa e a Administración, conforme as seguintes bases:
Primeira.-Obxectivos.
Esta xornada, absolutamente pioneira en España, analizará a prestación de servizos «en nube» (cloud computing), hoxe en día o desenvolvemento de maior envergadura na internet. Utilidades que de ordinario só se prestan desde o propio ordenador ou rede corporativa, comezan a ofrecerse en cada vez maior medida a través da rede: contas de correo electrónico, tratamento de textos ou programas esenciais para administracións ou empresas (para xestionar nóminas, por exemplo). En virtude diso, os datos deixan de almacenarse nos servidores do usuario (Administración, empresa, individuo), para facelo nos da empresa que presta o servizo, ou como algúns prefiren dicir, en internet, na «nube». Esta evolución producirá sen dúbida importantes vantaxes para a Administración e a empresa (maior cooperación e aforro de custos, entre outras moitas), aínda que tamén apunta serios riscos (intimidade e protección de datos, ou seguridade destes).
Segunda.-Contidos.
Serán tratados, entre outros, os seguintes temas:
-A nube no universo da internet.
-A nube na industria.
-O dereito ante a nube.
-A nube e as súas implicacións para a política e a Administración.
Terceira.-Destinatarios.
Persoal da Xunta de Galicia e interesados en xeral.
Cuarta.-Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Data: 14 de decembro de 2009.
Duración: 6 horas lectivas.
Quinta.-Número de prazas.
Limitado pola capacidade do local.
Sexta.-Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41 - 881 99 70 14.
Sétima.-Prazo.
O prazo de presentación de solicitudes finalizará o venres 11 de decembro de 2009.
Oitava.-Modificacións.
A EGAP resérvase a facultade de interpretar e de resolver as incidencias que poidan xurdir no desenvolvemento da xornada, así como a facultade de cancelala se o escaso número de solicitudes non xustificase a súa realización.
Novena.-Certificado de asistencia.
Será entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 3 de decembro de 2009.
Pablo Figueroa Dorrego
Director da Escola Galega de Administración Pública
Ver referencia pdf "23800D013P033.PDF"